सोमवार को धामपुर एसएसआई मंगत सिंह चौहान पुलिस टीम के साथ धोखाधड़ी के एक मामले में गांव चांगीपुर में दबिश देने आए थे। पुलिस ने आरोपी सुशील कुमार को पकड़कर उसकी वहीं पिटाई शुरू कर दी थी। पुलिस की पिटाई से सुशील की टांग की हड्डी टूट गई थी इसके बाद ग्रामीणों ने पुलिस टीम के साथ हाथापाई करते हुए बंधक बना लिया था। सीओ चांदपुर सीपी सिंह ने मौके पर पहुंचकर पुलिस टीम को मुक्त कराया था। एसएसआई एमएस चौहान ने रात में नूरपुर पीएचसी पर पहुंचकर अपना मेडिकल कराया था। रात को इस मामले में पुलिस अधिकारी भी ग्रामीणों के विरुद्ध मुकदमा दर्ज कराने की बात कर रहे थे लेकिन बाद में दोनों पक्षों में समझौता होने के बाद मामले का पटाक्षेप हो गया। उधर पुलिस पिटाई से घायल हुए सुशील कुमार को जिला अस्पताल में भर्ती कराया गया है।